
introitus


 

førreiseflimmer

Gå forbi, stasjonsmester.

Det må komme en fremmed

og da skal jeg mumle

i den andre

erindringen

at min mor

var en vinge en løs skosåle,

en drømsk ballerina i etterkrigen.

I morgen drar jeg til India for å se

syv barn knuse gurkemeie

og siden

komme løpende med ild på papiret

og i hendene, hvor har dere vært?

dere som ikke er blåøyd og en dag må se

vannet komme

da ingen med sko vil se det.


 

fra Oslo i snø

Jeg forserer en snøskavl foran drosjen

ni timer før

flyavgang

da busser med blålys sperrer kjørselen i Uelandsgate.

I dag er snøen større enn meteorologene har varslet om

og fornekterne fryder seg

over beviset på kunnskapens

latterlighet.

Så kostbart det er å avstå

fra å drenere sjøbunnen,

snøen er etnisk norsk.

Morsesignalet

fra mangrovene er tydelig: kom,

vi er

det du skal kjenne.

